Document ID: 32005D0853

ΑΠΌΦΑΣΗ ΤΗΣ ΕΠΙΤΡΟΠΉΣ
της 30ής Νοεμβρίου 2005
που επιτρέπει στη Γαλλία να απαγορεύει σε ορισμένες περιοχές της την εμπορία στον τελικό χρήστη, για σπορά ή φύτευση, δασικού πολλαπλασιαστικού υλικού του Pinus pinaster Ait. με προέλευση την Ιβηρική Χερσόνησο, που είναι ακατάλληλο για χρήση στις περιοχές αυτές βάσει της οδηγίας 1999/105/ΕΚ του Συμβουλίου
[κοινοποιηθείσα υπό τον αριθμό Ε(2005) 4534]
(Το κείμενο στη γαλλική γλώσσα είναι το μόνο αυθεντικό)
(2005/853/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 1999/105/ΕΚ του Συμβουλίου, της 22ας Δεκεμβρίου 1999, σχετικά με την εμπορία του δασικού πολλαπλασιαστικού υλικού (1), και ιδίως το άρθρο 17 παράγραφος 2 αυτής,
Εκτιμώντας τα ακόλουθα:
(1)
Η Γαλλία ζήτησε να της επιτραπεί να απαγορεύει την εμπορία πολλαπλασιαστικού υλικού του Pinus pinaster Ait. με προέλευση την Ιβηρική Χερσόνησο (Ισπανία και Πορτογαλία) προς τον τελικό χρήστη με στόχο τη σπορά ή τη φύτευση σε όλες τις διοικητικές περιοχές της Γαλλίας με εξαίρεση την Προβηγκία-Άλπεις-Κυανή Ακτή, Λανγκεντόκ-Ρουσιγιόν και Κορσική.
(2)
Η Γαλλία υποστήριξε το αίτημα παρέχοντας όλες τις πληροφορίες που αναφέρονται βάσει του άρθρου 17 παράγραφος 2 στοιχεία α) και β) της παραπάνω οδηγίας όπως διευκρινίζεται στον κανονισμό (ΕΚ) αριθ. 1602/2002 της Επιτροπής, της 9ης Σεπτεμβρίου 2002, για τη θέσπιση λεπτομερών κανόνων για την εφαρμογή της οδηγίας 1999/105/ΕΚ του Συμβουλίου, όσον αφορά την άδεια που παρέχει κράτος μέλος για την απαγόρευση της εμπορίας συγκεκριμένου δασικού πολλαπλασιαστικού υλικού στον τελικό χρήστη (2).
(3)
Η Γαλλία παρείχε στοιχεία από την εμπορική δασοκομία σύμφωνα με τα οποία δένδρα Pinus pinaster Ait. από σπόρους προερχόμενους από ορισμένες περιοχές της Ιβηρικής Χερσονήσου και τα οποία είχαν αναπτυχθεί σε γαλλικές περιφέρειες, με εξαίρεση τις προαναφερθείσες περιφέρειες, δεν ήταν προσαρμοσμένα στις χαμηλές θερμοκρασίες που παρατηρούνται στις περιφέρειες αυτές. Τα στοιχεία που παρασχέθηκαν ήταν τα καταστροφικά αποτελέσματα του ισχυρού παγετού επί της επιβίωσης των δένδρων αυτής της προέλευσης αυτή, ιδίως, κατά τα έτη 1956, 1963 και 1985. Σύγκριση των κλιματικών συνθηκών κάθε μεμονωμένης περιφέρειας προέλευσης της Ιβηρικής Χερσονήσου, πραγματοποιήθηκε δεόντως όπως ορίζεται σύμφωνα με το άρθρο 2 στοιχείο ζ) της προαναφερθείσας οδηγίας που συντάχθηκε, δημοσιεύθηκε και διαβιβάστηκε στην Επιτροπή και τα λοιπά κράτη μέλη βάσει του άρθρου 9 της προαναφερθείσας οδηγίας, με εκείνες της περιοχής της Γαλλίας Προβηγκία-Άλπεις-Κυανή Ακτή, Λανγκεντόκ-Ρουσιγιόν και Κορσική.
(4)
Θα επιτραπεί στη Γαλλία να απαγορεύσει την εμπορία αυτού του δασικού αναπαραγωγικού υλικού στον τελικό χρήστη.
(5)
Τα μέτρα που προβλέπονται στην παρούσα απόφαση είναι σύμφωνα προς την γνώμη της μόνιμης επιτροπής για σπόρους και διάδοσης υλικού γεωργίας, κηπουρικής και δασοκομίας,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Επιτρέπεται στη Γαλλία να απαγορεύσει την εμπορία αναπαραγωγικού υλικού του Pinus pinaster Ait. με προέλευση περιφέρειες που αναφέρονται στο παράρτημα, στον τελικό χρήστη για σπορά ή φύτευση σε όλες τις διοικητικές περιφέρειες της Γαλλίας με εξαίρεση τις περιφέρειες Προβηγκία-Άλπεις-Κυανή Ακτή, Λανγκεντόκ-Ρουσιγιόν και Κορσική.
Άρθρο 2
Η παρούσα απόφαση απευθύνεται στη Γαλλική Δημοκρατία.
Βρυξέλλες, 30 Νοεμβρίου 2005.

Labels: 3
18
4
6